Bok-ondersteuners só opgewonde, Amerikaanse polisie daag op | Maroela Media
Martin Ross en sy vriende het die Wêreldbeker-finaal in Amerika gekyk. (Foto: Facebook)
Suid-Afrikaanse emigrante in die VSA was só opgewonde toe die Bokke Saterdag wen dat die polisie hulle amper in hegtenis geneem het. Só berig die webtuiste SA People Sondag.
Brett Wright, oorspronklik van Kaapstad, het 'n video op Facebook geplaas van hoe die polisie van Coconut Creek, Florida, gisternag aan hul deur kom klop het nadat hy en vier ander Suid-Afrikaners 'n bietjie luidrugtig geraak het tydens die Springbokke se eindstryd teen Engeland.
In die video kan gesien word hoe die polisie aan sy deur klop en iemand met 'n Springbok-rugbytrui die deur oopmaak en aan die polisie verduidelik wat aangaan. Die polisie is duidelik tevrede met die verduideliking en verlaat die huis 'n paar minute later.
"'n Ander hoogtepunt van ons (Suid-Afrika) wat die Wêreldbeker gewen het, is dat die polisie om 06:50 (Saterdagoggend) by ons deur opgedaag het, vyf minute voor die einde van die wedstryd. Dankie, Coconut Creek-polisie, dat julle so fantasties is," het Wright geskryf.
Martin Ross, nóg 'n Suid-Afrikaanse emigrant wat saam met Wright na die wedstryd gekyk het, het ook op Facebook geskryf, "Wêreldbeker-kampioene! Ons het seker 'n bietjie te veel geraas gemaak 05:00 die oggend, want die polisie het opgedaag om te kyk of hulle iemand moet arresteer!"
Gelukkig was die polisie baie verdraagsaam toe hulle sien dit is net 'n paar Springbok-ondersteuners wat geraas maak en niks meer ernstig nie.
SA People? n SA regeringsfrontorganisasie.
Ons mense kan nogal LOUD raak!
My bure ook by die deur uitgeloer om te sien wat aangaan. Ken seker nie rugby nie
Ek hou van sulke 'cool' Polisie-manne wat op hulle voete kan dink ! Go Bokke Go Dankie dat Julle daar vér ons VREUGDE deel !